
I. Conflictul de interese 

 

Definim conflictul de interese ca fiind acea situaţie în care o persoană, care deţine o funcţie publică, are un interes personal care ar putea influenţa îndeplinirea cu obiectivitate a sarcinilor care îi revin. Aşadar, înainte de orice, trebuie să existe un interes personal; de cele mai multe ori acesta este de natură financiară, dar poate îmbrăca şi o altă formă, de pildă se poate urmări obţinerea unor avantaje pentru soţ/soţie sau copil. Conflictul apare în momentul în care interesul personal se opune exercitării cu obiectivitate a funcţiei publice, al doilea element al definiţiei. 

Principiile fundamentale care stau la baza conflictului de interese sunt acela al imparţialităţii şi principiul integrităţii. 

Unele conflicte sunt inevitabile. De exemplu, simpla calitate a unui parlamentar de a fi şi actor social dă naştere la conflicte. Pe de altă parte, conflicte se pot naşte şi atunci când membrii parlamentului au interese identice cu cei din circumscripţia în care au fost aleşi.

Declaraţia de interese este un concept destul de complex, de sorginte britanică, strâns legat de acela al conflictului de interese. Această noţiune pune accent mai degrabă pe eventualele relaţii financiare şi economice care ar putea afecta independenţa şi imparţialitatea membrilor, decât pe riscul îmbogăţirii fără justă cauză. Modelul francez, însă, care a avut un impact şi în România, se fundamentează pe principii diferite, relevând un grad mai mare de neîncredere în ocupanţii funcţiilor publice decât modelul britanic. Aşadar, dacă principala preocupare a sistemelor care au adoptat modelul declaraţiilor de interese este aceea de a promova transparenţa, preocuparea modelului bazat pe declaraţiile de avere este aceea de a lupta împotriva corupţiei. 

În continuare vom prezenta în ce constă conflictul de interese în state precum Marea Britanie, Franţa, Italia şi Germania. 

  

A. Marea Britanie

 

Camera Comunelor a elaborat un cod deontologic care afirmă principiul independenţei deputaţilor faţă de interesele private. În 1947, Camera Comunelor vota o rezoluţie care susţinea că nu este compatibil cu demnitatea funcţiei de deputat, cu datoria pe care acesta o are faţă electorat şi cu menţinerea privilegiului de libertate a cuvântului ca unul dintre membrii săi să încheie un contract cu un organism din afara Camerei, dacă acest contract îi limitează independenţa şi libertatea de acţiune în Parlament. 

Conform Codului de conduită, fiecare membru al Camerei Comunelor este obligat să furnizeze acele informaţii legate de interesele financiare personale, în vederea îndosarierii lor într-un Registru special, accesibil publicului. 

Scopul acestui registru este acela de a pune la dispoziţie informaţii referitoare la interesele financiare sau alte beneficii materiale ale membrilor Camerei, care ar putea fi considerate la un moment dat susceptibile de a influenţa acţiunile acestora, discursurile politice sau rezultatul votului în Parlament. 

Formularul de înregistrare specifică următoarele categorii de interese:

1. funcţiile de conducere remunerate din cadrul companiilor publice şi private;

2. alte activităţi remunerate;

3. sponsorizările. Sunt incluse aici sumele primite înaintea alegerilor şi care depăşesc 25% din totalul cheltuielilor campaniei şi sprijinul material sau financiar care constituie un beneficiu sau o remuneraţie personală. Sponsorizările pot veni din partea companiilor, a societăţilor comerciale, a asociaţiilor, a organismelor profesionale şi a altor organizaţii. Tot în această categorie intră şi donaţiile substanţiale, adică cele egale sau mai mari de 500₤ pe an;

4. cadourile, beneficiile şi ospitalitatea. Se face referire aici la orice cadou, oferit unui membru al Camerei sau soţului/soţiei acestuia, care depăşeşte 125₤ şi la orice beneficiu material, cu o valoare mai mare de 0,5% din salariul de parlamentar, din partea unei organizaţii, a unei companii sau a unei persoane din Marea Britanie; 

5. vizitele efectuate în afara ţării, excepţie făcând cele ale căror costuri sunt suportate în întregime de parlamentar sau de fondurile publice ale Marii Britanii. În Registru se vor trece data călătoriei, destinaţia şi scopul vizitei, precum şi numele guvernului, al organizaţiei, al companiei sau al persoanei fizice care a suportat costurile. 

Următoarele categorii de vizite, plătite din fondurile publice ale Marii Britanii şi care implică reciprocitatea de plată cu alte guverne sau parlamente sunt scutite de la înregistrare: 

· vizitele plătite de sau întreprinse în numele Guvernului Majestăţii Sale sau cele întreprinse în numele unei organizaţii internaţionale al cărei membru este Guvernul Marii Britanii;

· vizitele efectuate în numele unei Comisii a Camerei;

· vizitele întreprinse sub auspiciile Asociaţiei Parlamentare a Commonwealth-ului, ale Uniunii Inter-parlamentare, ale Grupului Parlamentar Britanico-American, ale Consiliului Europei, ale Adunării Nord-Atlantice sau ale OSCE;

· vizitele organizate şi plătite în întregime de un partid politic;

· vizitele plătite în întregime de o instituţie a Uniunii Europene sau de un grup politic al Parlamentului European;

1. cadourile sau beneficiile materiale din partea unor persoane fizice sau juridice străine şi care au legătură cu calitatea de membru al Camerei. Cuantumul acestora trebuie să fie mai mare de 125₤, iar valoarea beneficiilor materiale cu 0,5% mai mare decât salariul de parlamentar; 

2. terenurile şi alte proprietăţi (locuinţa permanentă este exclusă) care au o valoare substanţială;

3. deţinerea de acţiuni. Este vorba despre acele acţiuni deţinute de membrii Camerei Comunelor sau de soţii/soţiile acestora ori de copiii minori şi care: a) reprezintă mai mult de 1% din totalul acţiunilor companiei sau b) reprezintă mai puţin de 1% din totalul acţiunilor companiei, suma ridicându-se însă la cel puţin 25.000₤ în valoare nominală.;

4. alte interese. Sunt incluse aici interesele care nu se încadrează în nici una din categoriile enunţate mai sus, dar pe care membrii Parlamentului le consideră a fi relevante. 

Pe lângă interesele actuale, prezente, membrii Parlamentului sunt obligaţi să declare şi interesele trecute, precum şi pe cele viitoare, pe care se aşteaptă să le obţină. Pe de altă parte, se lasă la latitudinea parlamentarilor să decidă asupra gradului de relevanţă sau importanţă a intereselor ce trebuie declarate. 

Declaraţiile referitoare la conflictele de interese se pot face: înaintea începerii dezbaterilor în Cameră, la prima şedinţă a Comisiei permanente din care membrul respectiv face parte, cu ocazia formulării cererilor pentru suspendarea sau urgentarea dezbaterilor, cu ocazia discutării unei legi şi, în genere, în orice moment al desfăşurării lucrărilor Camerei Comunelor, dacă aceasta nu împiedică bunul mers al procedurilor parlamentare. 

Pentru Camera Lorzilor, Registrul în care sunt publicate interesele financiare a fost înfiinţat în 1995 şi se publică anual. 

Categoriile de interese sunt în număr de trei:

· activităţile de consultanţă pe probleme parlamentare, care implică o remuneraţie sau o recompensă;

· activităţile desfăşurate în cadrul unei companii implicate în lobbying-ul parlamentar;

· alte activităţi pe care Lorzii le consideră ca fiind susceptibile de a afecta exercitarea cu obiectivitate şi imparţialitate a sarcinilor profesionale.

 

Conflictul de interese în cazul miniştrilor– Ministerial Code (iulie 2001)

Secţiunea 9 – Interesele private ale miniştrilor

Miniştrii trebuie să se asigure că nu apar conflicte între obligaţiile lor publice şi interesele lor private, financiare sau de altă natură. 

Este de responsabilitatea fiecărui ministru să decidă dacă şi ce acţiune este necesară pentru evitarea unui conflict sau a perceperii unui conflict, şi să dea socoteală de acea decizie, dacă este necesar, în faţa Parlamentului. În caz de dificultate sau de îndoială serioasă, problema poate fi înaintată Primului ministru pentru o opinie. 

La numirea în funcţie a fiecărui nou ministru, aceştia sunt sfătuiţi să furnizeze în scris secretarului lor permanent o listă a intereselor care ar putea fi considerate ca dând naştere unui conflict. Lista nu trebuie să acopere doar interesele personale ale ministrului, ci şi cele ale soţiei sau partenerei, a copiilor care sunt minori. Lista trebuie să acopere toate tipurile de interese, inclusiv instrumentele financiare şi societăţile civile, interesele financiare precum afacerile neînregistrate sau proprietăţile imobiliare, precum şi interesele private relevante cu caracter nepatrimonial, cum ar fi legăturile cu alte organizaţii, sau locurile de muncă ocupate anterior.

La preluarea funcţiei de ministru, aceste persoane trebuie să renunţe la orice altă funcţie publică pe care o deţin. În situaţia în care se doreşte menţinerea acelei funcţii, trebuie consultat Primul ministru.

Miniştrii trebuie să se asigure că nu devin asociaţi cu organizaţii private ale căror obiective pot intra în conflict, în orice mod, cu politica guvernului, generând astfel un conflict de interese. De aceea, miniştrii nu trebuie să accepte invitaţiile de a deveni patroni sau să ofere în alt mod sprijin grupurilor de presiune, ori organizaţiilor dependente de finanţarea publică. În mod normal, nu există nici o obiecţie în privinţa unui ministru asociat la o organizaţie non profit (charity), însă miniştrii trebuie să se asigure că, în situaţia participării la orice activitate de strângere de fonduri, aceştia nu îşi asumă vreo obligaţie în calitate de miniştrii faţă de cei cărora sunt formulate apelurile (şi, în acest scop, aceştia nu trebuie să abordeze personal persoane fizice sau companii). În orice situaţie de îndoială, Primul ministru trebuie consultat, înainte ca un ministru să accepte o asociere cu astfel de organisme. Miniştrii trebuie să fie atenţi în privinţa acordării de sprijin public pentru petiţii, scrisori deschise etc.

Nu există nici o obiecţie ca un ministru să deţină calitatea de membru al unui sindicat, însă trebuie să fie atent să evite orice conflict de interese, actual sau potenţial. În consecinţă, miniştrii trebuie să se ocupe de afacerile proprii, astfel încât să evite ca sindicatul în care este membru să aibă vreo influenţă asupra lor. Ei nu trebuie să participe în mod activ la conducerea afacerilor sindicale, trebuie să renunţe la orice funcţie pe care o deţin în sindicat, şi nu trebuie să accepte o remunerare din partea sindicatului (este acceptată o plată nominală doar în scopul garantării viitoarelor drepturi la pensie pentru acel ministru). 

Miniştrii trebuie să evite orice conflict actual sau potenţial de interes între poziţia lor ministerială şi interesele financiare private. 

În afara de riscul asupra reputaţiei ministrului, trebuie avute în vedere două obligaţii juridice:

- orice acţiune sau inacţiune a unui ministru (inclusiv Law Officer) a unei competenţe juridice sau discreţionare sau a unei alte influenţe asupra unei probleme în care ministrul are un interes patrimonial poate fi atacată în instanţe şi, în cazul admiterii acţiunii, aceasta poate fi declarată lipsită de validitate; instanţele interpretează conflictele de interes din ce în ce mai restrictiv;

- miniştrii sunt ţinuţi de dispoziţiile Părţii V din Criminal Justice Act 1993 în legătură cu utilizarea sau transmiterea de informaţii nedate publicităţii susceptibile a avea o valoare patrimonială, obţinute în baza funcţiei lor ministeriale. 

În privinţa măsurilor care ar trebui adoptate în legătură cu interesele, ministrul trebuie să analizeze plasarea tuturor investiţiilor (inclusiv a instrumentelor financiare derivate) într-un aşa-numit „blind trust”, adică într-o societate în care ministrul nu este informat asupra schimbărilor produse asupra investiţiilor sau asupra stării portofoliului, dar prin care este îndreptăţit în egală măsură la capital şi la venitul generat. 

O altă măsură care ar putea asigura un grad de protecţie ar fi aceea ca ministrul să accepte o obligaţie de a se abţine de la tranzacţionarea cu valorile mobiliare deţinute pentru o perioadă. 

Miniştrii care sunt asociaţi în firme cu caracter profesional trebuie, ca la preluarea funcţiei, să înceteze practicarea acelei activităţi sau să renunţe la implicarea în administrarea curentă a afacerilor firmei. Totuşi, nu este necesar să se dizolve societatea (parteneriatul) sau să permită, de exemplu, suspendarea certificatului anual de funcţionare al firmei. 

Miniştrii trebuie să demisioneze din orice funcţie de director pe care o deţin la data preluării funcţiei ministeriale. Acest lucru se aplică indiferent dacă funcţia de director este într-o companie publică sau privată, şi indiferent dacă este remunerată sau onorifică.

Este acceptată regula că nici un ministru sau funcţionar public nu trebuie să accepte daruri sau servicii din partea vreunei persoane, care ar putea să genereze o obligaţie. Acelaşi principiu se aplică dacă darurile sunt oferite unui membru al familiei acestuia. 

În principal, această problemă este lăsată la aprecierea miniştrilor. În situaţia în care un ministru este în dubiu în această privinţă, el trebuie să solicite opinia Primului ministru. 

 

B. Franţa

 

Pentru membrii Adunării Naţionale şi ai Senatului, interesele care trebuie declarate sunt următoarele: activităţile de orice natură ar fi ele, remunerate sau nu; proprietăţile şi coproprietăţile, inclusiv cele aparţinând soţului/soţiei; sumele obţinute din campania electorală şi cheltuielile efectuate în timpul campaniei. Aceste sume trebuie să aibă avizul unui membru din asociaţia contabililor. În situaţia activităţilor remunerate sau nu, declaraţiile se vor face în două luni de la începutul mandatului, dar şi în timpul acestuia, ori de câte ori apare o schimbare a situaţiei financiare a parlamentarului.

În privinţa proprietăţilor, declaraţiile se vor face în cele 2 luni de la începerea mandatului, precum şi la sfârşitul acestuia. 

Organismele responsabile cu înregistrarea sunt Comisia pentru Transparenţă Financiară şi Comisia naţională pentru finanţarea campaniei electorale, care intervin în funcţie de interesele care trebuie declarate.

În cazul activităţilor remunerate sau nu, dacă membrul parlamentului nu semnează nici o declaraţie, atunci se consideră că a renunţat la mandatul politic.

 

C. Italia

 

Interesele care trebuie declarate sunt următoarele: 

· proprietăţile imobiliare, cele înscrise în registrele publice, acţiunile la societăţile comerciale, funcţiile de conducere şi control în cadrul companiilor;

· cheltuielile şi obligaţiile contractuale rezultate din campaniile electorale, până la un anumit plafon; contribuţiile şi serviciile de care a beneficiat în timpul campaniei.

Aceste declaraţii se fac la începutul şi la sfârşitul mandatului. Schimbările intervenite se vor declara în fiecare an, cel târziu în luna imediat următoare expirării termenului stabilit pentru declararea veniturilor.

În privinţa cheltuielilor cu campania electorală, termenul pentru depunerea declaraţiilor este de trei luni de la data validării alegerilor.

Organismele responsabile cu înregistrarea sunt Preşedinţii Camerelor şi colegiile electorale regionale. Preşedinţii Camerelor sunt abilitaţi să dea avertismente membrilor care nu depun aceste declaraţii. Neregulile din declaraţii pot fi sancţionate cu amendă şi/sau retragerea mandatului de parlamentar.

 

D. Germania

 

Interesele care trebuie declarate sunt următoarele: 

· activităţile profesionale exercitate în perioada precedentă mandatului parlamentar;

· activităţile exercitate în timpul mandatului şi veniturile obţinute din astfel de activităţi; 

· donaţiile şi alte cadouri făcute intenţionat în scopuri politice;

· interesele profesionale sau financiare în acele probleme care vor fi discutate în comisii.

 

Declaraţiile sunt stocate în arhivă timp de 5 ani după expirarea mandatului. Persoana responsabilă este preşedintele Bundestag-ului. O parte a informaţiilor se publică în Jurnalul Oficial al Bundestag-ului, iar restul rămân confidenţiale.

În situaţia constatării unor abateri, Preşedintele Bundestag-ului iniţiază o anchetă, după care informează Biroul într-o şedinţă privată.

 

II. Incompatibilităţile de funcţii

 

Incompatibilitatea nu se confundă cu ineligibilitatea, care înseamnă lipsa vocaţiei de a candida în alegerile parlamentare, a unei persoane care deţine o anumită calitate sau funcţie publică. Spre deosebire de neeligibilitate care împiedică depunerea candidaturii, categoria de incompatibilitate permite participarea la alegeri dar candidatul care a obţinut mandatul de deputat sau senator trebuie să opteze pentru demnitatea publică de parlamentar sau pentru funcţia incompatibilă cu aceasta. 

 

Categorii de incompatibilităţi

1. Incompatibilitatea mandatului politic cu o funcţie publică non-electivă

În Franţa, Codul electoral stipulează incompatibilitatea mandatului de deputat /senator cu următoarele funcţii: preşedinte şi membru în consiliul de administraţie, director general şi director general adjunct, exercitate în cadrul întreprinderilor naţionale şi instituţiilor publice naţionale. Consiliul Constituţional a opinat că incompatibilitatea enunţată de Codul electoral se aplică doar acelor funcţii exercitate în sânul societăţilor publice naţionale, nu şi celor din cadrul întreprinderilor publice locale.

Incompatibilitatea între statutul de funcţionar şi mandatul de parlamentar cunoaşte două excepţii referitoare la profesorii titulari de catedră sau însărcinaţi cu conducerea lucrărilor de cercetare şi miniştrii cultelor şi delegaţii guvernului în administraţia cultelor din departamentele din Alsace-Moselle.

Situaţia în care guvernul însărcinează parlamentarii cu o misiune pe o durată determinată ( ambasadori, prefecţi, guvernatori) constituie o derogare de la principiul incompatibilităţii cu funcţiile publice. Codul electoral stipulează însă că acest tip de cumul de funcţii nu poate dura mai mult de 6 luni. Cu toate acestea, Primul-ministru este acela care stabileşte caracterul temporar al misiunii cu care este însărcinat parlamentarul.

De asemenea, exercitarea funcţiilor conferite de un stat membru al Uniunii Europene, de un alt stat străin ori de către o organizaţie internaţională şi remunerate din fondurile acestora este incompatibilă cu mandatul de deputat sau senator.

În Germania, funcţionarii şi magistraţii aleşi în Bundestag sunt scoşi la pensie din oficiu de la data acceptării mandatului şi doar pe durata acestuia, garantându-li-se dreptul la reintegrarea în funcţie. Pentru agenţii contractuali de drept privat, suspendarea contractului se substituie pensionării. Funcţionarul sau magistratul primeşte, pentru luna în cursul căreia acceptă mandatul de deputat în Bundestag, un salariu egal cu cel primit pentru exercitarea funcţiei pe care o deţinea, iar după expirarea acestui termen va primi şi o pensie specială.

Potrivit codului de conduită al membrilor Bundestag-ului, aceştia sunt obligaţi să informeze în scris Preşedintele acestei Camere în legătură cu activitatea desfăşurată anterior dobândirii calităţii de deputat, precum şi cu activitatea lor în consilii de administraţie sau dacă au şi alte venituri.

În Italia regula incompatibilităţii dintre mandatul de parlamentar şi funcţiile publice nonelective instituite de Statutul albertin a fost abrogată printr-o lege din 1928. Cu toate acestea, diverse dispoziţii legislative interzic cumulul funcţiilor administrative cu mandatul parlamentar.

Angajaţii statului sau ai altor administraţii publice, precum şi funcţionarii instituţiilor de drept public supuse controlului statului care au fost aleşi deputaţi beneficiază de suspendarea din funcţie pe perioada mandatului.

Principiul incompatibilităţii se aplică şi în situaţia în care parlamentarii sunt numiţi de către guvern în funcţii care urmează a fi exercitate în cadrul instituţiilor publice sau private. Excepţie fac organismele culturale, cele de asistenţă socială, religioase şi de învăţământ.

Totodată, parlamentarii nu pot deţine simultan funcţia de administrator , preşedinte lichidator sau comisar al Curţii de conturi, director general, consilier juridic sau administrativ în asociaţiile prestatoare de servicii în numele statului sau al administraţiei publice. 

În Marea Britanie, membrii clerului bisericii anglicane, ai bisericii Scoţiei şi ai bisericii romane nu pot exercita un mandat parlamentar.

În fapt, nu există un veritabil sistem de incompatibilităţi în dreptul parlamentar britanic, dar o serie de cutume străvechi interzic membrilor celor două camere sa exercite o activitate profesională susceptibilă de a aduce atingere independenţei acestora.

Pe de o parte, conform tradiţiei, funcţionarii şi agenţii publici nu pot face parte din Parlament, iar pe de altă parte, activităţile private nu au fost niciodată considerate ca incompatibile cu exercitarea funcţiei de deputat.

De asemenea, nu pot fi membri în Camera Comunelor cei care activează în forţele armate ale Coroanei, membrii adunărilor legislative ale statelor şi teritoriilor din cadrul Commonwealth-ului, funcţionarii din comisiile şi jurisdicţiile administrative, cei care lucrează în întreprinderi sau instituţii publice.

2. Incompatibilitatea cu o funcţie ministerială

Incompatibilitatea funcţiilor ministeriale cu cele parlamentare constituie regula în regimurile bazate pe separarea formală a puterilor şi este una dintre caracteristicile regimurilor prezidenţiale. 

Cu excepţia Belgiei, Franţei, Olandei, Norvegiei şi Suediei, în majoritatea regimurilor parlamentare combinarea funcţiilor ministeriale cu cele parlamentare nu este numai permisă, ci chiar încurajată, în scopul consolidării legăturilor dintre cele două organisme. 

 

În Germania, constituţiile landurilor Renania-Westfalia şi Saxonia Inferioară prevăd în mod expres că funcţia de ministru al landului este incompatibilă cu cea de deputat în Bundestag.

 

În Marea Britanie cutuma impune ca Primul-ministru să fie membru în Camera Comunelor, iar ministrul justiţiei, în Camera Lorzilor.

3. Incompatibilitatea cu funcţiile judecătoreşti 

La baza acestei incompatibilităţi stă acelaşi principiu al separării puterilor şi necesitatea de a distinge între parlament şi guvern.

Într-o serie de state, acest tip de incompatibilitate se aplică sistemului judecătoresc în ansamblul său (Belgia, Franţa, Elveţia, Germania, Canada), în timp ce în altele el se aplică doar judecătorilor de la instanţele superioare: membrilor Curţii Constituţionale, ai Curţii Supreme şi ai Curţii Supreme Administrative, în Austria; membrilor Curţii Supreme şi ai Curţii Supreme Administrative, în Finlanda.

 

Deţinerea unui mandat parlamentar şi a unei funcţii judecătoreşti nu pune probleme în ţări precum Marea Britanie, SUA, Danemarca, Suedia.

4. Incompatibilitatea cu alte funcţii elective

În genere, nimeni nu poate fi, simultan, membru în ambele Camere legislative.

În Franţa, în privinţa reglementării cumulului de mandate elective, prima interdicţie are în vedere mandatul de deputat şi cel de senator. Această incompatibilitate nu este o cauză de ineligibilitate, dar orice deputat ales senator sau orice senator ales deputat încetează prin acest fapt să mai facă parte din prima adunare al cărei membru era. Mandatul de parlamentar este incompatibil şi cu funcţia de membru în Consiliul economic şi social, de membru în Consiliul guvernamental al teritoriilor de peste mări sau de membru în Consiliul Superior al Magistraturii.

Legea organică din 30 decembrie 1985 prevede că mandatul de parlamentar este incompatibil cu următoarele mandate electorale: deputat european, consilier regional, consilier general, consilier al Parisului, membru al unei adunări din teritoriile de peste mări, primar al unei comune cu peste 20000 de locuitori sau vice-primar al unei comune cu peste 100000 de locuitori. 

 

În Marea Britanie incompatibilitatea cumulului este produsul unei cutume. Practica constituţională interzice ca un membru în consiliul municipal, în consiliul districtual sau în consiliul de comitat să deţină, simultan, un loc în Camera Comunelor. Această regulă se impune şi titularilor unei funcţii executive, precum şi celor care deţin un mandat într-o adunare deliberativă, dar ea nu se aplică membrilor Camerei Lorzilor, întrucât aceştia nu sunt aleşi.

În Germania, deputaţii aleşi în Bundestag renunţă, de regulă, la mandatele lor locale. Cumulul unui mandat federal în Bundestag cu un mandat local în Dietă (Landtag) este permis, dar în practică acest lucru se întâmplă destul de rar.

În schimb, apartenenţa simultană la un Landtag ( adunarea reprezentativă a landului ) şi la Bundesrat este interzisă prin Constituţiile anumitor landuri.

Funcţiile elective comunale sau de district şi cea de membru al unei adunări de la nivelul landului nu sunt motive de incompatibilitate.

 

În Italia, Constituţia interzice cumulul mandatului de consilier regional cu cel de parlamentar. Caracterul excepţional al acestei incompatibilităţi dintre mandatele elective locale şi cele naţionale se explică prin specificul regionalizării din Italia. Regiunile italiene nu au fost concepute ca organe de pură descentralizare administrativă, ci ca entităţi înzestrate cu autonomie politică, ca centre democratice de auto-guvernare capabile să aplice o orientare politică locală conformă cu interesele lor particulare.

5. Incompatibilitatea cu activităţile din sectorul privat

În scopul garantării independenţei parlamentarilor faţă de influenţele financiare şi economice şi pentru a împiedica folosirea în interes propriu a mandatului lor în anumite profesii, o serie de state au considerat că este necesar să se extindă sfera incompatibilităţii spre sectorul profesiilor şi activităţilor private.

În Franţa, dacă se interzice, în principiu, cumulul mandatului parlamentar cu o funcţie publică, nu la fel stau lucrurile atunci când un deputat sau senator exercită o activitate în sectorul privat. În acest caz există însă câteva excepţii:

Codul electoral interzice parlamentarului să înceapă exercitarea unei activităţi de consiliere pe care nu o avea înainte de începerea mandatului. 

În al doilea rând, acelaşi cod interzice oricărui deputat/senator să se folosească de numele şi calitatea sa în materialele publicitare ale instituţiilor financiare/bancare, industriale sau comerciale. Fondatorii, directorii sau preşedinţii societăţilor cu obiect comercial, industrial sau financiar, care au folosit sau au permis să se folosească numele şi/sau calitatea unui parlamentar în materiale publicitare, vor fi pedepsiţi cu închisoare de la 1 la 6 luni şi/sau amendă cuprinsă între 2000 şi 10000 franci.

Nu în ultimul rând, este limitată exercitarea profesiei de avocat acelor persoane care deţin un mandat parlamentar. În acest sens, avocaţilor li se interzice să pledeze în cazurile în care statul este parte în proces. Astfel, se interzice avocatului înscris în Barou şi învestit cu mandat de deputat/senator să îndeplinească, direct sau prin intermediul unui asociat, colaborator sau asistent, vreun act care are legătură cu declanşarea urmăririi penale pentru infracţiuni împotriva naţiunii, a statului, a securităţii publice, ori în materia presei sau a finanţelor publice.

Parlamentarii avocaţi îşi pot exercita însă profesia în faţa Curţii Supreme de Justiţie şi în faţa Curţii de Justiţie a Republicii. Totodată, se interzice parlamentarului să îşi exercite profesia de avocat în interesul unei societăţi/ întreprinderi publice naţionale, al cărei avocat nu era înainte de începerea mandatului politic sau să pledeze împotriva statului, a societăţilor naţionale, a colectivităţilor sau instituţiilor publice. Legea organică care vizează avocaţii înscrişi în barou nu se aplică şi avocaţilor din Consiliul de Stat şi din Curtea de Casaţie.

Deputatul sau senatorul care nesocoteşte aceste interdicţii este considerat demis din oficiu de către Consiliul Constituţional, la cererea Biroului uneia din camere sau a Ministrului de justiţie, dar această sancţiune nu atrage după sine neeligibilitatea.

Mandatul de parlamentar este incompatibil şi cu funcţiile de conducere şi administrare în întreprinderile private: director de întreprindere, preşedinte al Consiliului de administraţie, preşedinte al Consiliului de supraveghere, administrator delegat, director general, director general adjunct. 

Pentru a se aplica principiul incompatibilităţii, întreprinderile private trebuie să aibă însă una dintre următoarele caracteristici:

- să se bucure de subvenţii din partea statului sau a unei colectivităţi publice; 

- să aibă obiect exclusiv financiar şi să facă apel la atragerea de capital din partea publicului. Asemenea societăţi sunt cele cotate la bursa de valori sau care , pentru plasarea titlurilor de orice fel, au recurs la bănci, instituţii financiare, agenţi de schimb sau la diferite procedee de publicitate. Legea 72-64/1972 a extins aplicarea incompatibilităţilor şi la funcţiile exercitate în filialele societăţilor vizate;

- activitatea lor să constea în executarea de lucrări şi prestarea de servicii în interesul şi sub controlul statului, al unei colectivităţi ori instituţii publice sau a unei întreprinderi naţionale sau străine;

- să aibă scop lucrativ şi drept obiectiv cumpărarea /vânzarea de terenuri destinate construcţiei de imobile, în vederea vânzării acestora.

Tot aici trebuie menţionate şi acele societăţi al căror capital în proporţie de peste 50% este deţinut de una din întreprinderile menţionate mai sus.

Parlamentarul care intenţionează să înceapă o activitate de conducere, administrare, supraveghere sau de reprezentare permanentă, remunerată şi în cadrul unei întreprinderi cu obiect economic, este obligat să ceară aprobarea biroului Camerei din care face parte. Această aprobare se acordă numai dacă activitatea respectivă nu este de natură a compromite independenţa parlamentarului în exercitarea mandatului politic.

Biroul trebuie să se pronunţe în termen de 15 zile de la depunerea cererii sau să sesizeze Consiliul constituţional. 

Italia. Legea nr.60 din 15 februarie 1953 interzice membrilor parlamentului să deţină funcţii în instituţiile bancare şi în societăţile pe acţiuni, care au drept scop principal exercitarea de activităţi financiare, excepţie făcând totuşi societăţile de credit cooperativ care nu au sucursale.

Parlamentarii-avocaţi nu pot să asigure asistenţă juridică sub nici o formă întreprinderilor cu caracter financiar sau economic în litigiile dintre acestea sau în acelea în care statul este parte. 

Germania. Nici o dispoziţie legislativă specială nu interzice membrilor parlamentului să exercite activităţi private. Legea fundamentală tinde, din contră, să ocrotească independenţa parlamentarilor faţă de interesele private. În plus, Bundestag-ul a adoptat în 1972 un cod deontologic care se bazează pe principiul publicităţii oricăror activităţi profesionale principale sau accesorii ale parlamentarilor şi cuantumul remuneraţiilor, interzicând totodată îndeplinirea unor funcţii private care contravin eticii parlamentare. 

Potrivit codului, se vor declara toate contractele de asistenţă juridică, de mandat sau similare acestora încheiate cu asociaţii, societăţi, organizaţii şi persoane fizice, precum şi sumele obţinute din efectuarea de expertize sau din activităţi jurnalistice.

Marea Britanie. Nu există decât puţine restricţii care îngrădesc libertatea unui deputat de a exercita simultan o funcţie privată. Camera Comunelor a elaborat un cod deontologic care afirmă principiul independenţei deputaţilor faţă de interesele private. În 1947, Camera Comunelor vota o rezoluţie care susţinea că nu este compatibil cu demnitatea funcţiei de deputat, cu datoria pe care acesta o are faţă de electorat şi cu menţinerea privilegiului de libertate a cuvântului ca unul dintre membrii săi să încheie un contract cu un organism din afara Camerei, dacă acest contract îi limitează independenţa şi libertatea de acţiune în Parlament.

Încălcarea acestor reguli de conduită este considerată drept ofensă adusă Camerei, iar deputatul este pus în situaţia de a se apăra în faţa Comisiei pentru Privilegii; dacă este vinovat, i se vor aplica sancţiuni penale şi demiterea din funcţia sa de parlamentar.

 

III. Definiţia demnităţii publice

 

Marea Britanie

În Marea Britanie nu există o distincţie clară între funcţia publică şi demnitatea publică. Astfel, conform Codului privind funcţia publică (Civil Service Code):

„1. Funcţionarii publici sunt funcţionari ai Coroanei. Din punct de vedere constituţional, toate administraţiile sunt parte a Coroanei şi, în baza dispoziţiilor acestui cod, funcţionarii publici datorează loialitate administraţiilor pe care le servesc.

2. Acest cod trebuie apreciat în contextul sarcinilor şi responsabilităţilor care revin miniştrilor Regatului Unit prin Codul ministerial, sau prin documente echivalente, elaborate pentru miniştrii Executivului scoţian sau pentru Adunarea Naţională din Ţara Galilor, [sarcini şi obligaţii] care includ:

- controlul de către Parlament, sau pentru secretarii Adunării, de către Adunarea Naţională [din Ţara Galilor];

- datoria de a da Parlamentului sau Adunării şi publicului, toate informaţiile posibile asupra politicilor, deciziilor şi acţiunilor lor, şi de a nu-i informa greşit;

- datoria de a nu utiliza resursele publice pentru partide politice, de a-şi menţine imparţialitatea politică în serviciul public, şi de a nu cere funcţionarilor publici să acţioneze în orice fel în care ar intra în conflict cu Codul privind funcţia publică;

- datoria de a da analiza corect sfaturile informate şi imparţiale ale funcţionarilor publici, precum şi a altor sfaturi, în luarea deciziilor; şi

- datoria de a se supune legii, inclusiv dreptului internaţional şi obligaţiilor din tratate.  

